प्रदेश में आदिवासी अधिकारों के लिए आवाज उठा रहे जय आदिवासी युवा शक्ति (जयस) के संरक्षक डॉ. हीरालाल अलावा कहते हैं, ‘भाजपा हो या कांग्रेस, दोनों मूल मुद्दों पर बात कर ही नहीं रहे हैं. उदाहरण के लिए प्रदेश के पश्चिम निमाड़ इलाके, आदिवासी ज़िले, आदिवासी ब्लॉक, ख़ासकर कि झाबुआ, अलीराजपुर, धार, बड़वानी, खरगौन, खंडवा ज़िलों में सबसे ज़्यादा कुपोषण है. लोग भुखमरी और कुपोषण से मर रहे हैं. बेरोज़गारी के चलते सबसे ज़्यादा पलायन हो रहा है इन इलाकों से. कई गांवों में बिजली नहीं है, स्वास्थ्य की बदतर सेवाएं हैं, स्कूल नहीं हैं. जो स्कूल हैं, वे बंद किए जा रहे हैं. कॉलेज हैं, पर वहां कोर्सेस नहीं हैं, इन मुद्दों पर दोनों दल कोई बात नहीं कर रहे हैं.’